คปภ.ยังไม่พบลูกค้าประกันเสียชีวิตในญี่ปุ่น
คปภ.เผยยังไม่ได้รับรายงานลูกค้าประกันไทยเสียชีวิตจากภัยพิบัติสึนามิในญี่ปุ่น
14 มี.ค. 2554

คปภ.เผยยังไม่ได้รับรายงานลูกค้าประกันไทยเสียชีวิตจากภัยพิบัติสึนามิในญี่ปุ่น
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า คปภ.อยู่ระหว่างการติดตามข้อมูลกรณีแผ่นดินไหวและสึนามิที่ญี่ปุ่นซึ่งทำให้เกิดความสูญเสียต่อทั้งชีวิตและทรัพย์สินเป็นจำนวนมาก ซึ่งขณะนี้ยังไม่มีความชัดเจนว่าในจำนวนผู้เสียชีวิตมีชาวไทยรวมอยู่หรือไม่  
อย่างไรก็ตาม หากมีคนไทยรวมอยู่ด้วย และมีการทำประกันภัยไว้ ก็จะได้รับความคุ้มครอง เช่น กรณีผู้เอาประกันเสียชีวิตหรือสูญเสียมือ เท้า และสายตา บริษัทประกันภัยจะจ่ายสินไหมตามที่กำหนดไว้ในกรมธรรม์ กรณีได้รับบาดเจ็บ ก็จะจ่ายชดเชยค่ารักษาพยาบาลตามที่เกิดจริง แต่ไม่เกินจำนวนเงินเอาประกันภัย ความรับผิดชอบต่อบุคคลภายนอก รวมทั้งความคุ้มครองอื่นๆ ตามแผนประกันภัยการเดินทาง ที่ได้เลือกซื้อไว้ เช่น การล่าช้าของเครื่องบิน การล่าช้าของกระเป๋าเดินทาง ความเสียหายของกระเป๋าเดินทาง และทรัพย์สินในกระเป๋าเดินทาง ซึ่งทั้งหมดนี้มีระบุไว้ในกรมธรรม์การเดินทางไปต่างประเทศทั้งสิ้น 
นางจันทรา กล่าวว่า อยากให้ตระหนักถึงความสำคัญการทำประกัน กรณีที่ต้องเดินทาง ควรทำประกันภัยการเดินทาง เพื่อความคุ้มครองหากเกิดเหตุไม่คาดคิด โดยประกันภัยสามารถแบ่งเบาภาระความเดือดร้อนได้ 
สำหรับญาติพี่น้องหรือผู้ได้รับความเสียหายประสบปัญหาจากภัยธรรมชาติที่ญี่ปุ่น สามารถติดต่อบริษัทประกัน หรือหากไม่ได้รับความสะดวก ก็สามารถสอบถามข้อมูลที่สายด่วนประกันภัย  1186